**НА ВНИМАНИЕТО НА**

**ЗАИНТЕРЕСОВАНИТЕ ЛИЦА**

**ПОКАНА**

за

представяне на ценови стойности за осъществяване на дейностите по обществена поръчка с предмет: „Изграждане на система за електронен обмен на социално осигурителна информация в НАП в рамките на проект №2016-BG-IA-0031 „Осигуряване на електронен обмен на социално осигурителна информация между България и ЕС“

**УВАЖАЕМИ ДАМИ И ГОСПОДА**,

Във връзка с изпълнение на проект №2016-BG-IA-0031 „Осигуряване на електронен обмен на социално осигурителна информация между България и ЕС”, НАП планира да възложи обществена поръчка по реда на ***Закона за обществените поръчки*** (ЗОП) за избор на изпълнител за следните дейности:

1. Дейност 1: Внедряване на национална точка за достъп (AP) и RINA в НАП;
2. Дейност 2: Разработване на модули за комуникация и обмен на данни между AP в НАП.

Описание на обхвата на дейностите е дадено в Приложение №1 към настоящата покана.

В изпълнение на чл. 44 от ЗОП, НАП провежда пазарни консултации във връзка с описаните по-горе дейности за определяне на пазарната стойност на планираните дейности. Предоставените ценови стойности са с индикативен характер и не са обвързващи в случай на последващо участие при откриване на процедура за възлагане на обществената поръчка по реда на ЗОП. Ценовите стойности за описаните дейности следва да бъдат представени в 3-дневен срок от публикуване на поканата в профила на купувача, раздел „Пазарни консултации“ съгласно приложения формат (Приложение №2) на следните електронни адреси: [vmitev@nra.bg](mailto:vmitev@nra.bg); [a.ianev@nra.bg](mailto:a.ianev@nra.bg).

**ПРИЛОЖЕНИЕ**:

1. Описание на дейностите по проекта.

2. Формуляр за представяне на ценови стойности за дейностите по проекта.

**ГЛАВЕН**

**СЕКРЕТАР на НАП: (п)**

/**ГАВРАИЛ ЗАБУРТОВ/**

**Приложение №1**

**Описание на дейностите по проекта**

**Обща информация**

Предметът на обществената поръчка е елемент от дейностите по проект 2016-BG-IA-0031 „Осигуряване на електронен обмен на социално осигурителна информация между България и ЕС“, финансиран от ЕК чрез Изпълнителна Агенция за Иновации и Мрежи (INEA) в рамките на Механизъм за свързване на Европа (CEF). От българска страна проектът се изпълнява от четири институции както следва: Национална агенция за приходите (координатор на проекта), Национален осигурителен институт, Агенция за социално подпомагане и Национална здравно осигурителна каса. Всяка от институциите участнички в проекта е и точка за контакт за обмен на социално осигурителна информация, голяма част от който към настоящия момент се осъществява на хартиен носител.

Крайна цел на проекта е въвеждане на електронен обмен на социално осигурителна информация между България и останалите страни членки на ЕС в рамките на EESSI системата на ЕК в съответствие с изискванията на Резолюция (ЕК) № 883/2004 и Резолюция (ЕК) № 987/2009. Той е непосредствено свързан и с изискванията на Регламент (ЕС) № 283/2014 на европейския парламент и на съвета от 11 март 2014 година относно насоки за трансевропейските мрежи в областта на телекомуникационната инфраструктура и за отмяна на Решение № 1336/97/ЕО. По-конкретно проектът попада в обхвата на проектите, посочени в Анекса на посочената резолюция, като проект от общ интерес в част І Инфраструктури за цифрови услуги, т. 3 (д) Оперативно съвместими презгранични онлайн услуги. В посочената точка електронният обмен на данни за социалната сигурност (EESSI) изрично се посочва, като необходимо условие за осигуряване на възможност институтите за социална сигурност в целия Съюз да обменят информация по-бързо и по-сигурно.

**Цели на проекта**

Проектът е насочен към изграждане на електронен обмен на социално осигурителна информация между България и страните от ЕС съгласно изискванията на Регламенти (ЕК) 883/2004 и 987/2009 за осигуряване на електронен обмен на социално осигурителна информация между националните точки за достъп на България и точките за достъп до социално осигурителна информация на страните от ЕС.

Постигането на общата цел ще бъде реализирано чрез следните специфични цели, съответстващи на планираните по проекта дейности:

* Преход към ефективен обмен на електронни данни и постепенно заместване на процедурите на хартия при обмена на социално осигурителна информация между националните точки за достъп чрез допълнително развиване на националните системи и разработка на хоризонтални модули за обмен на данни.
* Значително увеличение на ефикасността на координацията в областта на социалната сигурност между България и ЕС чрез внедряване на Reference Implementation of National Application (RINA).

## Период на изпълнение

Периодът на изпълнение на възложените с обществената поръчка дейности е 11 (единадесет) месеца, като изпълнението следва да приключи не по късно от 30 (тридесет) календарни дни преди 03/10/2018 г.

Конкретните срокове за изпълнение на възложените дейности (всяка дейност и поддейност от настоящата поръчка) се определят в график, изготвен от определения за изпълнител участник в процедурата и одобрен от Възложителя. Графикът за изпълнение трябва да бъде съобразен с продължителността на дейността, съгласно проектното предложение, и не може да надвишава 11 месеца. Графикът се представя на възложителя в срок до 1 (един) месец от датата на влизане в сила на договора, като приложение към встъпителен доклад по проекта, и след неговото одобрение, става неразделна част от договора.

**Описание на дейностите по проекта:**

## *Дейност 1: Внедряване на национална точка за достъп (AP) и RINA в НАП*

### Описание на дейността

Изпълнителя следва да извърши следните дейности с цел внедряване на национална точка за достъп и инсталация на софтуер за осъществяване на обмен на социално осигурителна информация(RINA) между НАП и останалите държави-членки на ЕС съгласно изискванията на Регламент 883/2004.

Инсталиране на национална точка за достъп в НАП според спецификациите и изискванията на Европейската комисия и интеграция в инфраструктурата на НАП:

Извършване на инсталация, конфигурация и интеграция с инфраструктурата на НАП на национална точка за достъп (EESSI Access Point), чрез която да се извършва комуникация с централен интернационален домейн, поддържан за целта на обмена на информация от Европейската комисия. Софтуерът и изискванията за инсталация на национална точка за достъп ще бъдат предоставени от ЕК. Инсталацията да бъде извършена като се спазват принципи за висока надеждност и гъвкава интеграция с инфраструктурата на НАП и използваните технологии на информационните системи в институцията.

Извършване на инсталация,имплементация и конфигурация на софтуер за обработка на структурирани електронни документи (RINA), базирани на установени работни процеси - Business use cases(BUCs) в НАП. Софтуерът се предоставя от ЕК и служи за обработка и осъществяване на обмен на социално осигурителна информация на НАП чрез национална точка за достъп (EESSI Access Point) до други национални точки от информационната система на ЕС. RINA ще бъде инсталирана на развойна, тестова и продукционна среда , трябва да има технологична свързаност с национална точка за достъп (EESSI Access Point) на НАП и да бъде интегрирана с Дейност 2 от техническата спецификация. При необходимост да има възможност за извършване на обмен на информация и с национална точка за достъп. Конфигуриране на RINA за работа със системите на НАП и извличане на необходимата информация от тях, другите контактни точки в България, и при необходимост за връзка с НКТ в НАП за целите на обмена по EESSI. Интегриране на RINA с услугите, разработени при изпълнението на дейност 2.

Анализ на бизнес процесите по обработка на социално осигурителна информация в НАП. Анализ на ИТ инфраструктурата , използваните технологии на НАП и изготвяне на необходимата документация.

Предложение на най-ефективно архитектурно решение за изграждане на процеса по обмен на социално осигурителна информация на НАП с ЕК, базирано на вариантите на архитектурни решения, които са описани в документите на ЕК. Спазване на принципите на съвместимост с технологиите, на които са базирани и изградени информационните системи НАП

Разработване и имплементация на процес на оторизиране и достъп до информационната система за обработка на социално осигурителна информация, съобразен с вътрешните правила за сигурност на НАП Разработка на софтуерни процеси и услуги на базата на SOA имплементирани като интерфейс с RINA за извличане на необходимата за обмена информация от съществуващите информационни системи на НАП с цел автоматизация и унифициране на процеса по обмен на информация.

Осигуряване на възможност за работа с браузъри Internet Explorer, Google Chrome, Mozilla Firefox, като се поддържа възможност за работа и новите им версии.

Провеждане на обучение на 25 обучаващи от бизнес дирекциите в качеството си крайни потребители за начин на работа със софтуерния продукт RINA и 15 ИТ експерти за администриране, инсталиране и конфигуриране на софтуерните средства, използвани от национална точка за достъп и RINA. Обучението на ИТ експерти включва администриране и решаване на възникнали проблеми в национална точка, RINA, базите данни, приложните сървъри и разработения софтуер и услуги. Настройване на базата данни с оптимални параметри за работа на приложението. В процес на работа изготвяне на препоръки за нормализация, оптимизация и модификация на базата данни.

### Очаквани резултати

Очакваните резултати за дейността са както следва:

* Инсталирана, тествана и приета национална точка за достъп (АР);
* Инсталирана, тествана и приета RINA;
* Изготвен и приет анализ на информацията, която трябва да бъде качена в RINA за целите на компилиране на EESSI документи за НАП;
* Изготвена спецификация на данните, необходими за обмен между АР;
* Разработени, вградени и приети интерфейси във вид на услуги за комуникация и обмен на данни между АР и заредени данни в RINA за компилиране на EESSI документи за НАП;
* Преминати тестове за съвместимост на българската EESSI система, предоставени от Основната платформа ЕЕSSI (EESSI Core Service Platform) или от утвърдена организация за тестване на съответствие/съвместимост;
* Проведено обучение на 15 ИТ служители на НАП по администриране, инсталиране и конфигуриране на софтуера, използван от АР и RINA;
* Проведено обучение на 25 крайни потребители на НАП по потребителските функционалности на АР и RINA.

## *Дейност 2: Разработване на модули за комуникация и обмен на данни между AP в НАП*

### Описание на дейността

Разработване на модули за комуникация и обмен на социално осигурителна информация между националната контактна точка на НАП и националните контактни точки на другите институции в Република България.

Изпълнителят следва да извърши разработване на модули за комуникация и обмен на социално осигурителна информация между националните контактни точки на НАП с националните институции, обработващи социално осигурителна информация в РБългария. Извършване на подготовка на данните и информационните системи за обмен на социално осигурителна информация, което включва:

Анализ на информацията в информационните системите на НАП, която е необходимо да се зарежда в RINA за целите на формиране на документите по EESSI от компетентността на националните институции, обработващи социално осигурителна информация, които са национални точки за обмен.

Анализ на информацията, която е необходима на НАП да предава на информационните системи на националните институции, обработващи социално осигурителна информация , който ще позволи осъществяване на обмен с националните точки за достъп и формирането на документите със структура и по изискване на EESSI. Определяне на обхвата на тези данни, необходими на определена институция за формиране документ в неговата пълнота и съгласуването им с НАП.

Анализ на информацията, която е необходима на НАП да приема от информационните системи на националните институции, обработващи социално осигурителна информация, който ще позволи осъществяване на обмен с националните точки за достъп със структури на документите по изискване на EESSI. Определяне на обхвата на тези данни за формиране документ в неговата пълнота и съгласуването им с НАП.

Изготвяне на спецификации на структурираните и неструктурирани данни, необходими за осъществяване на двупосочния обмен между НАП и точките на националните институции, обработващи социално осигурителна информация и съгласуването им с НАП.

Разработване и внедряване на интерфейси във вид на услуги за комуникация и обмен на данни между националните институции, обработващи социално осигурителна информация и НАП, както и зареждане на данни в системата RINA на НАП за целите на формиране на документите по EESSI от компетентността на националните институции, обработващи социално осигурителна информация.

Разработване, инсталиране и внедряване на интерфейси във вид на услуги в модулите за комуникация и обмен на данни за извличане на данни от ИС в НАП за целите на предоставянето им на националните институции, обработващи социално осигурителна информация в Република България.

Разработване, инсталиране и внедряване на интерфейси във вид на услуги в модулите за комуникация за зареждане на данните в ИС в НАП при получаването им от националните институции, обработващи социално осигурителна информация в Република България.

Разработване, инсталиране и внедряване на справочна част, която да дава възможност за проследяване на статусите, етапите и степента на готовност на данните и формираните документи по изискванията на EESSI. Тази справочна част да дава възможност на потребителите на НАП да знаят за състоянието и етапите на формиране, обработка и обмен на документите между институциите както и за проблемите и техните характеристики, възникнали на тези етапи.

Спазване на принципите и правилата, заложени в публикуваните документи на ЕК по отношение на EESSI за архитектурна и технологична реализация на модулите за комуникация за обмен на социално осигурителна информация между националните точки за достъп на институциите.

Избрания изпълнител за дейност 2 в НАП след извършен анализ предлага на НАП технологично и архитектурно решение за реализация на модулите и интерфейсите за осъществяване на комуникация и обмен на социално осигурителна информация между националните контактни точки. Това решение е съобразено с вида на използваните информационни технологии на съществуващите информационни системи и изградена инфраструктура в НАП като отчита и елементите на бъдещото и развитие и обновяване.

Настройване на базата данни с оптимални параметри за работа на приложението. В процес на работа изготвяне на препоръки за нормализация, оптимизация и модификация на базата данни.

Настройване и оптимизиране на сървърите на приложението, на които е инсталиран софтуерът на услугите за обработка и обмен на данни и модулите за осъществяване на комуникация между националните точки за достъп.

Проверка за нарушаване на консистентността на базата данни и предложения за решаване на възникнали проблеми. Анализ на възникналите грешки при работа на процесите в СУБД и отстраняването им. Периодична диагностика на сървърите на базата данни и решаване на възникнали проблеми, ако се установят такива.

Изготвяне на препоръки и пряко участие в процеса на инсталиране на нови версии и под версии на СУБД почистване на базата данни от невалидни и неизползваеми обекти и данни. извършване на профилактика на базата данни, чрез тестване ведно с приложението на определен период от време не по-дълъг от три месеца при различни параметри и натоварвания.

Препоръки и пряко участие в процеса по възстановяване на базата данни след настъпили критични и аварийни ситуации.

Провеждане на обучение на 10 ИТ служители на НАП в технологиите, методите и инструментите за разработка на интерфейси за обмен на данни между националните точки за достъп и частта на докладване. Отделно обучение да бъде посветено на инсталацията, конфигурирането и администрирането на интерфейси за обмен на данни между националните точки за достъп и частта за докладване (5 ИТ служители на НАП). Обучението да продължи 3 работни дни.

### Очаквани резултати

Очакваните резултати за дейността са както следва:

* Изготвен и приет анализ на информационните системи на НАП и на информацията необходима за обмен между АР и за компилиране на EESSI документи;
* Изготвена спецификация на данните, необходими за обмен между АР;
* Разработени, вградени и приети интерфейси във вид на услуги за комуникация и обмен на данни между АР и заредени данни в RINA за компилиране на EESSI документи за НАП;
* Проведено обучение на 10 ИТ служители на НАП по технологии, методи и инструменти за разработка на интерфейси между АР и справочната част;
* Проведено обучение на 5 ИТ служители на НАП по администриране, инсталиране и конфигуриране на интерфейси между АР и справочната част.

**Приложение №2**

**ЦЕНОВИ СТОЙНОСТИ**

За изпълнение на обществена поръчка с предмет „***Изграждане на система за електронен обмен на социално осигурителна информация в НАП в рамките на проект №2016-BG-IA-0031 „Осигуряване на електронен обмен на социално осигурителна информация между България и ЕС***“

|  |  |
| --- | --- |
| Име на лицето  ЕИК/ЕГН  Адрес: | ……………………………………………….  ……………………………………………….  ………………………………………………. |
| Управител (в случай, че е юридическо лице): | ………………………………………………. |

|  |  |
| --- | --- |
| **Дейност** | **Цена за изпълнение в лв. без ДДС** |
| Дейност 1: Внедряване на национална точка за достъп (AP) и RINA в НАП |  |
| Дейност 2: Разработване на модули за комуникация и обмен на данни между AP в НАП |  |

\*Забележка: Посочените цени в лева по дейности са конфиденциална информация и няма да бъдат публикувани на профила на купувача в сайта на НАП.

|  |  |
| --- | --- |
| Дата: ……………………. | Представител: …………………. |
| Гр. ……………………….. |  |